Author: administrator
Last saved by: lukac
Company: Abyss

Predkladacia správa
	
	Materiál „Správa o implementácii a čerpaní štrukturálnych fondov a Kohézneho fondu v rámci operačných programov Národného strategického referenčného rámca za obdobie 1. 1. 2009 – 30. 6. 2009“ sa na rokovanie vlády SR predkladá na základe úlohy B. 1 uznesenia vlády SR č. 573/2008 zo dňa 27. 8. 2008. 
        	Cieľom predkladaného materiálu je poskytnúť vláde SR informáciu o aktuálnom stave implementácie a čerpania štrukturálnych fondov a Kohézneho fondu v rámci operačných programov Národného strategického referenčného rámca k 30. 6. 2009.
Materiál popisuje stav v oblasti koordinácie riadiacich orgánov a stav implementácie operačných programov. V predloženej správe sú zároveň uvedené informácie o stave v oblasti schém štátnej pomoci, hodnotenia, informačných systémov a v oblasti publicity a informovanosti. V závere materiálu je uvedené zhodnotenie možného rizika automatického zrušenia záväzku v zmysle čl. 93 nariadenia Rady (ES) 1083/2006, pričom vzhľadom na výšku zálohových platieb poskytnutých EK (1 080 936 873,95 EUR (32 564 304 264,47 Sk)), ako aj na úroveň schvaľovania, kontrahovania, a čerpania je splnenie pravidla n+3 pre záväzok roku 2007 reálne. Výnimku predstavuje operačný program Informatizácia spoločnosti, ktorý vykazuje nízku úroveň schvaľovania a kontrahovania, čo sa môže prejaviť na nevyčerpaní záväzku na rok 2007. 
         Z hľadiska implementácie operačných programov bolo k 30. 6. 2009 vyhlásených 136 výziev v celkovej hodnote 4 359 365 429,38 EUR (zdroje EÚ a štátneho rozpočtu) (131 330 217 910,50 Sk), schválených bolo 2 340 058 118,58 EUR (zdroje EÚ a štátneho rozpočtu) (70 496 590 880,34 Sk) a nakontrahovaných bolo 1 436 143 140,23 EUR (43 265 248 242,57 Sk) zo zdrojov EÚ, čo predstavuje 12,64 % alokácie na programové obdobie 2007 – 2013. Čerpanie štrukturálnych fondov a Kohézneho fondu v rámci operačných programov sa k 30. 6. 2009 pohybovalo na úrovni 0,68 % zo záväzku 2007 – 2013 (18,00 % zo záväzku roku 2007). Medzi najúspešnejšie programy z hľadiska kontrahovania a čerpania patria operačný program Technická pomoc a operačný program Zamestnanosť a sociálna inklúzia. 
Čo sa týka pokroku dosiahnutého od 1. 1. 2009 do 30. 6. 2009, bolo v sledovanom období vyhlásených 59 výziev v celkovej hodnote 1 963 873 551,38 EUR (59 163 654 608,87 Sk), schválených bolo 1 398 441 464,97 EUR (42 129 447 573,69 Sk) (nárast o 10,68 p. b.), nakontrahovaných bolo 1 030 706 267,17 EUR (31 051 057 004,76 Sk) (nárast o 9,07 p. b.) a vyčerpaných bolo 48 984 194,10 EUR (1 475 697 831,46 Sk), čo predstavuje nárast o 0,43 p. b. 
V prílohe správy je v tabuľkovej forme uvedený zoznam metodických pokynov a výkladov vydaných centrálnym koordinačným orgánom pre programové obdobie 2007 – 2013, prehľad opatrení riadiacich orgánov prijatých s cieľom odstrániť problémové oblasti implementácie operačných programov k 30. 6. 2009, zoznam usmernení vydaných certifikačným orgánom pre programové obdobie 2007 – 2013, prehľad vyhlásených výziev na predkladanie žiadostí o NFP, stav schvaľovania, kontrahovania a čerpania v rámci operačných programov, prehľad vykonaných overovaní verejných obstarávaní na finančné prostriedky technickej pomoci v rámci operačných programov, prehľad opatrení riadiacich orgánov vykonaných v zmysle čl. 7 nariadenia Komisie (ES) č. 1828/2006 k 30. 6. 2009, ako aj štatistické údaje týkajúce sa informačného portálu www.nsrr.sk a činnosti informačného centra Štrukturálne fondy pre Slovensko.
	Materiál prešiel medzirezortným pripomienkovým konaním, pripomienky boli vyhodnotené a zapracované do materiálu. Materiál sa predkladá na rokovanie vlády SR bez rozporov. 
	Predkladaný materiál nemá finančný, ekonomický, environmentálny vplyv, vplyv 
na zamestnanosť ani podnikateľské prostredie.